Israel Shamir

**Israel Shamir** (født ca. 1947 i Novosibirsk i Sovjetunionen) er en forfatter og journalist som presenterer seg som russisk-israelsk jøde. Bøkene hans er oversatt til mange språk. En av bøkene hans foreligger på nynorsk: *Blomar frå Galilea* (Det Norske Samlaget, 2002). Han argumenterer for en demokratisk enstatsløsning framfor en tostatsløsning mellom Israel og Palestina. De siste årene har han særlig blitt kjent for sin tilknytning til WikiLeaks.

## Biografi
Shamir opplyser å være født med navnet Izrail Schmerler av jødiske foreldre i Novosibirsk i Sibir i 1947. Ifølge Shamir har han studert matematikk og jus ved universitetet i Novosibirsk. Han flyttet til Israel i 1969, tjenestegjorde i den israelske hæren og deltok i Jom kippur-krigen i 1973. Etter krigen opplyser han å ha studert jus en periode ved Det hebraiske universitetet i Jerusalem, men avbrøt studiet for å jobbe som journalist. Han opplyser å ha jobbet for Israels statskringkasting Kol Yisrael og senere som frilansjournalist for en rekke aviser og medier. Han har også oversatt hebraisk litteratur til russisk, bl.a. verk av Shmuel Yosef Agnon.

Han opplyser at han bor dels i Jaffa, dels i Stockholm og dels i Moskva, og har tre sønner, bl.a. journalisten Johannes Wahlström, kjent som WikiLeaks' talsmann i Skandinavia. I 2004 ble Shamir døpt i Den ortodokse kirke i Jerusalem og gitt døpenavnet Adam.

## Norge

Shamir ble i en periode publisert i Friheten og Klassekampen, men ble stengt ute av Klassekampen da han ikke ville slutte seg til debattredaktørens fordømmelse av Knut Hamsun. (Shamirs innlegg i Klassekampen ble oversatt til norsk av Hans Olav Brendberg, Ingar Arnøy og Ola Lars Andresen). Han har utgitt en bok på norsk (*Blomar frå Galilea*, oversatt av Hans Olav Brendberg).

## Kritikk
Fra 2001 og utover har han møtt stadig flere anklager om antisemittisme. På nettstedet Masada2000 som har listeført 8000 "sjølhatende jøder", blir Shamir framhevet av de 7 fremste, sammen med blant andre Michael Lerner og Noam Chomsky. Han har også blitt beskyldt for å støtte Jean-Marie Le Pen i Frankrike, men han avviser det på denne måten: "Some readers misunderstood me and thought I support Le Pen. Surely I do not: Le Pen is a bad guy in my books, but bad guys will be called to undo the excessive Jewish power if the good guys fail to do it."

Shamir har også fått kritikk for de opplysningene han gir om sin personlige historie. Norman Finkelstein har ifølge Tablet Magazine sagt om Shamir at "han har funnet opp hele sin personlige historie. Ingen ting han sier om seg selv er sant." Mange journalister har møtt Shamir i hans hjem i Jaffa, men det var mindre kjent at han hadde svensk statsborgerskap. Shamir har skiftet sitt offisielle navn flere ganger, og begrunnet det med behovet for privatliv, men bruker fortsatt navnet Israel Shamir som offentlig person.

## Bøker
* *Путешествие в Египет* («reise til Egypt», russisk), Tel-Aviv, 1981.
* *Сосна и Олива* («pinje og oliven», russisk), Wahlstrom Publications, 1987; 2. utg.: Ultracultura, Moskva 2004.
* *Потаенные Прелести Планеты Земля* («obskure steder på planeten Jorden», russisk), Glagol, Moskva, 1996.
* *Carri armati e ulivi della Palestina &ndash; Il fragore del silenzio* («tanks og oliven i Palestina», italiensk), Editrice C.T.R. Pistoia 2002.
* *Blomar frå Galilea. Essay frå kanten av avgrunnen* (nynorsk), Det Norske Samlaget, Oslo, 2002 [oversatt av Hans Olav Brendberg]; *Blommor i Galiléen* (svensk), Alhambra, Malmö 2004 (oversatt av Ingvar Rydberg).
* *Xozyaeva Diskursa* («diskursens mestre», russisk), Gilea, Moskva 2003.
* *L’autre Visage d’Israël* (fransk), éditions Balland-Blanche, Paris 2003; éditions Al Qalam, Paris 2004.
* *La lluvia verde de Yassouf* (spansk), Ojeda, Barcelona 2004.
* *Rasszista Allam?* («rasiststaten», ungarsk), Kairosz, Budapest 2004 ISBN 963-9484-90-3.
* *Flowers of Galilee* (engelsk), Dandelion 2004, ISBN 1-893302-78-4; *Blumen aus Galiläa* (tysk), Promedia, Wien 2005, ISBN 3-85371-231-2.
* *Pardes* (fransk), Surge Books 2005 ISBN 1-4196-0601-8; Paris éditions Al Qalam, 2005.
* *Our Lady of Sorrows* (engelsk), Surge Books 2005 ISBN 1-4196-0835-5.

## Referanser


## Eksterne lenker
* Shamir hjemmeside
* The Israel Shamir Case – Palestina-aktivisten Nigel Parry advarer mot Israel Shamir